Informácia o oficiálnej návšteve predsedu vlády Ruskej federácie Viktora Zubkova v Slovenskej republike 3.-4.apríla 2008.

Na základe pozvania predsedu vlády SR R. Fica, vysloveného počas oficiálnej návštevy v RF v máji 2007, uskutočnil 3.-4. apríla 2008 oficiálnu návštevu SR predseda vlády Ruskej federácie (RF) Viktor Zubkov.

Členmi delegácie RF boli gubernátor Krasnojarského kraja Alexander Chloponin, gubernátor Omskej oblasti Leonid Poležajev, gubernátor Sverdlovskej oblasti Eduard Rosseľ, námestník ministra ekonomického rozvoja a obchodu RF Andrej Belousov, námestník ministra dopravy RF Sergej A. Aristov, námestník ministra zahraničných vecí RF Vladimir Titov, námestník ministra priemyslu a energetiky RF Anatolij Janovskij, generálny riaditeľ Štátnej korporácie pre atómovú energiu Sergej Kirijenko, prezident spoločnosti Ruské železnice Vladimir Jakunin, prezident ZAO Atomstrojexport, riaditeľ federálnej služby pre vojensko-technickú spoluprácu Michail Dmitriev, námestník vedúceho Federálnej agentúry pre kultúru a kinematografiu RF Alexander Golutva a predstavitelia Úradu vlády RF.

V. Zubkov sa stretol s predsedom vlády SR Robertom Ficom a predsedom NR SR Pavlom Paškom.  

Partneri počas rokovaní konštatovali bezproblémové a priateľské bilaterálne vzťahy založené na vzájomnej výhodnosti a dynamike. Pre RF predstavuje SR jednu z prioritných krajín ruskej zahraničnej politiky. Potvrdil sa prvoradý záujem naďalej rozvíjať a prehlbovať obchodno-ekonomickú spoluprácu, pre ktorú sú vytvorené dobré politické, ale aj medziľudské predpoklady. V roku 2007 sa dosiahol obchodný obrat medzi obidvomi krajinami rekordný objem vo výške 6,5 mld. USD, čo ale neznamená vyčerpanie potenciálu, ktorý by sa mohol realizovať v širokej miere aj prostredníctvom výrobnej, vedecko-technickej a investičnej spolupráce. Rusko považuje SR za dôležitého partnera v oblasti energetiky. Návšteva mala v prevažnej miere silný ekonomický obsah.
V rámci návštevy si predsedovia vlád uctili pamiatku padlých sovietskych vojakov na Slavíne pri príležitosti 63. výročia oslobodenia Bratislavy. Ruský predseda vlády ocenil starostlivosť, ktorá sa venuje na Slovensku pamätníkom sovietskej armády.     

Obchodno-ekonomická spolupráca

Partneri ocenili najmä dynamiku vzájomnej obchodnej výmeny medzi RF a SR, ktorá má rastúci charakter a stále dostatočný potenciál pre ďalší rozvoj. Hlavné témy, ktorým predsedovia vlád vyjadrili politickú podporu:

Dodávky ropy a plynu a ich tranzit cez územie SR. Strany sa dohodli na tom, že o týchto otázkach budú v Bratislave rokovať pracovné skupiny už v priebehu 15. týždňa. Za ruskú stranu bude zodpovedným podpredseda vlády RF a spolupredseda slovensko-ruskej medzivládnej komisie pre hospodársku a vedecko-technickú spoluprácu S. Naryškin a za slovenskú minister hospodárstva SR Ľ. Jahnátek. Premiéri prerokovali možnosť uzavretia nových dohôd o dodávkach ropy a plynu. Kontrakty na plyn končia v roku 2008 a na ropu v roku 2015. Ruská strana predpokladá ich predĺženie.   

Záujem vlády SR o doriešenie otázky získania 49% akcií Transpetrolu, ktoré patria spoločnosti Jukos Finance.

Spolupráca v oblasti atómovej energetiky, kde strany potvrdili záujem o spoluprácu pri dostavbe 3. a 4. bloku jadrovej elektrárne v Mochovciach.

Otázka možnosti vývozu vyhoreného jadrového paliva do RF.

Budovanie širokorozchodnej trate. Projekt má najvyššiu politickú podporu vo všetkých troch  zúčastnených krajinách (SR, RF a Rakúsko). Podľa ministra dopravy SR Ľ. Vážneho je z celospoločenského hľadiska projekt efektívnym a z technického hľadiska nie sú žiadne veľké problémy. Pre ruskú a slovenskú stranu sa javí ako výhodný, s veľkou šancou na úspech. Na projekte aktívne pracujú pracovné skupiny zo Slovenska, Ruska a Rakúska. Náklady na výstavbu sa odhadujú vo výške 4,3 mld. EUR, z toho na slovenský úsek pripadá 2,7 mld. EUR. 

Ruská strana zadefinovala predpokladané tovarové toky z východu na západ, ktoré by v roku 2015 mali dosiahnuť 19,5 miliónov ton tovaru a v roku 2024 – 24 miliónov ton. Tieto objemy by mali byť navyše oproti už existujúcim tokom. V roku 2007 prešlo slovenskú východnú hranicu 17 miliónov ton tovaru. 

Do jesene 2008 by sa mali doriešiť technické problémy a financovanie. Projekt by sa mohol začať realizovať v roku 2010, s ukončením v roku 2014. Slovenská strana predpokladá, že uvedené termíny budú dodržané. Zatiaľ je otázna aktívna účasť Ukrajiny, od ktorej sa tiež očakáva investičná participácia. Podľa prezidenta spoločnosti Ruské železnice V. Jakunina impulz projektu bol daný počas návštevy premiéra SR R. Fica v Moskve v máji 2007. V. Jakunin ocenil dobrú spoluprácu s MDPT SR na príprave projektu. Uviedol, že paralelne prebieha rokovanie pracovnej skupiny vo Viedni k projektu, ktorého výsledkom má byť memorandum o začiatku predprojektových prác. Niektoré otázky s ukrajinskou stranou sú vyvolané zmenou vedenia partnerskej spoločnosti. V technickej oblasti problémy nie sú. 

Spolupráca vo vojensko-technickej oblasti, najmä výroba vojenskej produkcie. Slovenská strana ponúkla konkrétne riešenia k problematike licencií. 

Cyklotrónové centrum

	Ruská strana skonštatovala pripravenosť dodať zariadenie, o ktoré prejavili záujem aj iné krajiny a je unikátne svojho druhu v Európe. Podľa V. Zubkova je RF ochotná počkať ešte určité obdobie s jeho dodaním do SR. RF navrhla možnosť finančnej podpory a od SR očakáva konkrétne odpovede o ďalšom pokračovaní projektu.

R. Fico potvrdil veľký záujem SR o cyklotrónové centrum. Vláda SR sa opakovane zaoberala touto otázkou a podpredsedovi vlády SR D. Čaplovičovi zadala úlohu urýchlene predložiť projekt riešenia situácie. Problematikou sa zaoberajú tri rezorty vlády SR (MO, MZ a MH), ktoré sa dohodli na jeho financovaní. Gestorom projektu je MH SR a užívateľom cyklotrónu bude MO SR a Ústredná nemocnica MO SR v Ružomberku, kde sa s výstavbou príslušného pavilónu začne v máji 2008 s tým, že do konca roka 2008 by v ňom mohla byť namontovaná ruská technológia.     

Ostatné

	Strany vyjadrili záujem o ďalšie pokračovanie a prehlbovanie vzájomných vzťahov. Ruská strana považuje SR za dobrého a spoľahlivého partnera. Podľa V. Zubkova je medzi SR a RF vysoká úroveň politického a ekonomického porozumenia.

Predseda NR SR P.Paška vyjadril záujem o rozvoj konštruktívnej spolupráce na politickej a ekonomickej úrovni. Z politického hľadiska, keďže EÚ hľadá v súčasnosti komunikačný mód s RF, môže SR zohrať pozitívnu úlohu mediátora a obojstranne komunikovať citlivé témy. SR môže lepšie pochopiť strategické zámery RF ako viaceré krajiny EÚ. Ekonomické hľadisko je postavené nielen na energonosičoch, ale aj na oblastiach investícií a spoločných podnikov. Slovensko môže v rozhovoroch s partnermi v EÚ prezentovať dobré skúsenosti s dôveryhodnosťou ruských firiem, ako aj schopnosťou ich ďalšieho rozvoja. 
	
P. Paška ocenil aj veľmi dobré medziparlamentné vzťahy a vyjadril nádej, že budú pokračovať aj s novou Štátnou dumou. Vyzdvihol aj spoluprácu na regionálnej úrovni medzi SR a RF.      

Záver
Návšteva sa uskutočnila v priateľskom duchu a obojstranne potvrdila záujem o pokračovanie a rozvoj vzájomných bilaterálnych vzťahov, s osobitným zreteľom na obchodno-ekonomickú spoluprácu. Zvýraznila možnosti a perspektívu úspešného pokračovania v stabilných dodávkach energonosičov do SR, ale aj do ostatných krajín EÚ slovenskou tranzitnou sústavou. 

Rusko naďalej ostáva jedným z najdôležitejších energetických partnerov SR v oblasti dodávok fosílnych palív, ale i rozvoja jadrovej energetiky. Aj napriek rastúcemu obchodnému obratu existujú stále značné rezervy a potenciál na zvyšovanie objemov tovarovej výmeny. Obe strany zdôraznili investičné možnosti, ako aj perspektívy budovania spoločných podnikov. Potvrdila sa perspektíva a obojstranný záujem pokračovať na príprave a v následnej výstavbe širokorozchodnej trate z východu na západ. V oblasti vedecko-technickej spolupráce strany potvrdili záujem o dobudovanie Cyklotrónového centra na Slovensku.